ຍຸດທະສາດທີ 3 ການປະຕິບັດພັນທະໃນຂອບສອງຝ່າຍ,ອະນຸພາກພື້ນ, ພາກພື້ນ ແລະ ສາກົນ
ຍຸດທະສາດທີ 3 ການປະຕິບັດພັນທະໃນຂອບສອງຝ່າຍ,ອະນຸພາກພື້ນ,ພາກພື້ນ ແລະ ສາກົນຄື:
1. ການອໍານວຍຄວາມສະດວກທາງດ້ານການຄ້າ ໃນຂອບອະນຸພາກພື້ນແມ່ນ້ຳຂອງ ແລະ ອາຊຽນແມ່ນບັນດາພື້ນຖານຂອງນະໂຍບາຍການຄ້າ, ພ້ອມດຽວກັນນັ້ນ ການອຳນວຍຄວາມສະດວກທາງດ້ານການຄ້າຍັງນອນໃນວາລະອັນສຳຄັນໃນການເຈລະຈາຫຼາຍຝ່າຍໃນຂອບອົງການການຄ້າໂລກ.
2. ໃນລະດັບອາຊຽນ ບັນດາພັນທະລວມມີສັນຍາວ່າດ້ວຍເຂດການຄ້າເສລີອາຊຽນ, ຂອບວຽກປະຊາຄົມເສດຖະກິດອາຊຽນທີ່ຈະຕ້ອງບັນລຸ ແລະ ພັນທະໃນການສ້າງຕັ້ງລະບົບການບໍລິການປະຕູດຽວແຫ່ງຊາດທີ່ເຊື່ອມໂຍງພາຍໃນອາຊຽນທີ່ໄດ້ສຳເລັດພາຍໃນປີ 2012 ຜ່ານມາ, ເຊິ່ງໃນລະດັບອະນຸພາກພື້ນແມ່ນ້ຳຂອງ ສປປ ລາວ ມີພັນທະຈັດຕັ້ງປະຕິບັດສັນຍາວ່າດ້ວຍການອຳນວຍຄວາມສະດວກໃນການຂົນ ສົ່ງສິນຄ້າ ແລະ ຄົນຂ້າມແດນທີ່ໄດ້ຈັດຕັ້ງປະຕິບັດແລ້ວໃນປີ 2015. ພ້ອມດຽວກັນ ໃນຂອບພາກພື້ນຂອງສັນຍາການຄ້າອາຊີປາຊີຟິກ (Asia Pacific Trade Agreement: APTA); ສປປ ລາວ ກໍ່ໄດ້ເຂົ້າຮ່ວມເປັນພາຄີສັນຍາການອຳນວຍຄວາມສະດວກທາງດ້ານການຄ້າ.
3. ໃນຂອບການຄ້າສອງຝ່າຍ ສປປ ລາວ ໄດ້ເຊັນສັນຍາການຄ້າກັບ 18 ປະເທດ ເຊິ່ງສາມາດໄດ້ຮັບການຜັນຂະຫຍາຍ ເພື່ອໃຫ້ບັນລຸວັດຖຸປະສົງຫຼັກຂອງການອຳນວຍຄວາມສະດວກທາງດ້ານການຄ້າ ທີ່ລະບຸໃນເອກະສານຂອບຮ່ວມມືຫຼາຍຝ່າຍ, ການເຈລະຈາສັນຍາວ່າດ້ວຍການອຳນວຍຄວາມສະດວກທາງດ້ານການຄ້າ ໂດຍສຸມໃສ່ຜັນຂະຫຍາຍເນື້ອໃນຂອງສັນຍາທົ່ວໄປວ່າດ້ວຍອັດຕາພາສີ ແລະ ການຄ້າ (General Agreement on Tariff and Trade: GATT), ມາດຕາ V ຄວາມເປັນອິດສະຫຼະໃນການຂົນສົ່ງສິນຄ້າຜ່ານແດນ, ມາດຕາ VIII ຄ່າທຳນຽມ ແລະ ຂັ້ນຕອນທີ່ຕິດພັນກັບການນຳເຂົ້າ ແລະ ສົ່ງອອກ; ມາດຕາ X ການຈັດພິມ ແລະ ການບໍລິຫານຄຸ້ມຄອງລະບຽບການທາງການຄ້າ.
ບັນດາກະຊວງ ແລະ ອົງການ ທີ່ປະກອບສ່ວນເຂົ້າໃນການເຈລະຈາສັນຍາການອໍານວຍຄວາມສະດວກທາງດ້ານການຄ້າຂອງ ສປປ ລາວ ໄດ່້ແນ່ໃສ່ບັນລຸວັດຖຸປະສົງຫຼັກດັ່ງນີ້:
- ຫຼຸດຜ່ອນຕົ້ນທຶນທີ່ພົວພັນເຖິງການຂົນສົ່ງສິນຄ້າຂ້າມແດນ.
- ເຮັດໃຫ້ນິຕິກຳ ແລະ ຂັ້ນຕອນທາງດ້ານການຄ້າ ແລະ ພາສີ ໃນຕະຫຼາດສົ່ງອອກຂອງ ສປປ ລາວ ມີຄວາມສະດວກວ່ອງໄວ ແລະ ງ່າຍດາຍ ເພື່ອຫຼຸດຜ່ອນສິ່ງຂີດຂວາງທາງການຄ້າທີ່ບໍ່ແມ່ນພາສີ.
- ຂົນຂວາຍ ແລະ ຈັດຫາແຫຼ່ງທຶນ ເພື່ອຊ່ວຍເຂົ້າໃນການສ້າງຂີດຄວາມສາມາດດ້ານການຄ້າໃນ ສປປ ລາວ.
+ ກອງເລຂາອຳນວຍຄວາມສະດວກທາງດ້ານການຄ້າ ໃຫ້ການສະໜັບສະໜູນດ້ານວິຊາການແກ່ບັນດາກະຊວງອົງການທີ່ກ່ຽວຂ້ອງຖ້າມີຄວາມຕ້ອງການໃນການກຳນົດຈຸດຢືນຂອງ ສປປ ລາວ ກ່ຽວກັບມາດຕະການສະເພາະຂອງວຽກງານອຳນວຍຄວາມສະດວກທາງດ້ານການຄ້າ ທີ່ເຈລະຈາໃນຂອບສອງຝ່າຍ, ອະນຸພາກພື້ນ, ພາກພື້ນ ແລະ ສາກົນ; ນອກນັ້ນ ກໍ່ຊ່ວຍບັນດາກະຊວງ ແລະ ອົງການກ່ຽວຂ້ອງໃນການຈັດຫາແຫ່ງທຶນຕາມຄວາມເໝາະສົມ ເພື່ອໃຊ້ເຂົ້າໃນການຈັດຕັ້ງປະຕິບັດວຽກງານການອຳນວຍຄວາມສະດວກທາງດ້ານການຄ້າ.
ຂໍ້ມູນຈາກ: ແຜນອຳນວຍຄວາມສະດວກທາງດ້ານການຄ້າ (2011-2015)